ОБЯСНИТЕЛЕН МЕМОРАНДУМ

С цел засилване на устойчивостта и по-добро удовлетворяване на нуждите от ликвидност на икономическата програма за Португалия, както и в съответствие с изявлението на държавните и правителствените ръководители на държавите от еврозоната и институциите на ЕС от 21.7.2011 г., Решение за изпълнение на Съвета 2011/344/ЕС за предоставяне на финансова помощ за Португалия от страна на Съюза следва да бъде изменено. Тези изменения се отнасят по-специално до:

i) намаляване на лихвения марж до нула, за да съответства на механизма за платежния баланс и

ii) удължаване на средния срок до падежа на целия механизъм от „до 7,5 години“ на „до 12,5 години“ чрез удължаване на средния срок до падежа на индивидуалните плащания, така че отпускането на средства от Европейския механизъм за финансово стабилизиране (ЕМФС) да може да става с максимален срок до падежа от 30 години.

Намаляването на маржа се прилага за всички плащания (т.е. за вече направените и бъдещите плащания), а удължаването на средния срок до падежа ще бъде постигнато чрез отпускане на средства в бъдеще на базата на по-дълги срокове до падежа. Не е възможно удължаване на сроковете до падежа на вече отпуснати суми, като се има предвид системата на насрещно финансиране („back-to-back“) при отпускане на заеми от страна на ЕС. Комисията ще подсигури срокът до падежа, при който ще бъдат отпускани средствата в бъдеще, да е в съответствие с правилното управление на бюджетния марж на ЕС.

Понастоящем заемът от ЕМФС за Португалия е с марж 215 базисни пункта и допуска максимален среден срок до падежа за целия механизъм от 7,5 години, като отделните плащания са със среден срок до падежа между 2 и 15 години. При тези условия досега Португалия е получила две плащания с падеж през 2021 г. (купон от 3,5 %) и 2016 г. (купон от 2,75%). Средният срок до падежа на плащанията от ЕМФС, направени до момента към Португалия, е 6,35 години.

Следва да се отбележи, че очакваните от измененията икономии ще повишат устойчивостта и ще подобрят перспективите пред ликвидността в програмата. Освен това косвено те ще окажат и положително влияние върху доверието на фона на по-голямата увереност в изпълнението на програмата. Това ще доведе до подобрени условия за вземане на заеми от държавите, както и до страничен положителен ефект, който ще бъде усетен и от частния сектор. Тези косвени последици са от полза както за държавите кредиторки, така и за държавите длъжници.

Като се имат предвид горните пояснения, Комисията смята, че промените, състоящи се в намаляване на маржа и удължаване на средния срок до падежа на заема от ЕМФС за Португалия, ще окажат благотворно влияние върху изпълнението на целите на програмата.

2011/0246 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за изменение на Решение за изпълнение 2011/344/ЕС на Съвета за предоставяне на финансова помощ за Португалия от страна на Съюза

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕС) № 407/2010 на Съвета от 11 май 2010 г. за създаване на европейски механизъм за финансово стабилизиране[1], и по-специално член 3, параграф 2 от него,

като взе предвид предложението на Европейската комисия,

като има предвид, че:

1. По искане на Португалия Съветът отпусна финансова помощ на страната (Решение за изпълнение 2011/344/ЕС [2])в подкрепа на една амбициозна програма за икономически и финансови реформи, чиято цел е възстановяване на доверието, връщане на устойчивия икономически растеж и осигуряване на финансова стабилност на Португалия, еврозоната и Съюза.

2. Удължаването на срока до падежа и намаляването на лихвения марж биха оказали благотворно влияние за постигането на целите на програмата в съотвтествие със заключенията на държавните и правителствените ръководители на еврозоната и институциите на ЕС от 21 юли 2011 г.

3. С цел подобряване на изпълнението на целите във връзка с ликвидността и устойчивостта, настоящото решение следва да се прилага и за траншове, които вече са изплатени.

4. Предвид на това развитие Решение за изпълнение 2011/344/ЕС следва да бъде изменено,

ПРИЕ НАСТОЯЩОТО РЕШЕНИЕ:

Член 1

Член 1 от Решение за изпълнение 2011/344/ЕС се изменя, както следва:

1) параграф 1 се заменя със следното:

„1. Съюзът предоставя на Португалия заем, възлизащ на не повече от 26 млрд. EUR, с максимален среден срок до падежа от 12,5 години. Срокът до падежа на отделните траншове по кредита може да бъде до 30 години.“

2) параграф 5 се заменя със следното:

„5. Португалия плаща разходите по финансирането от Съюза за всеки отделен транш.“

Член 2

Член 1, параграф 1, първото изречение и член 1, параграф 2 се прилагат също така и за кредити, които са отпуснати преди влизането в сила на настоящото решение.

Член 3

Адресат на настоящото решение е Португалската република.

Член 4

Настоящото решение се публикува в Официален вестник на Европейския съюз .

Съставено в Брюксел на […]година.

За Съвета

Председател

[1] ОВ L 118, 12.5.2010 г., стр. 1.

[2] ОВ L 159, 17.6.2011 г., стр. 88.